Ôszydzoł hurtownie, wpŏd we zasadzkã
30-latek mōg ôszydzić nawet pŏrudziesiyńciu hurtownikōw na terynie hned cołkigo krŏju. Wpŏd w policyjnõ zasadzkã w Ôpolu. Chycōny chop, podle sfałszowanego potwierdzyniŏ przelewu bankowego, prōbowoł wyciōngnōńć tŏwŏr. Straty, co wynikajōm z jego przestympczych czynōw mogōm siōngać nawet 100 000 złotych. Grozi mu terŏz kŏra do 8 lŏt wiynziyniŏ. Policyjōny ekstra zabezpieczyli statek chopa na kōnto prziszłych kŏr. Sprawa sie rozwijŏ
Cyberkryminalni z Kōmyndy Wojewōdzkij Policyje w Ôpolu trefiyli na ślŏd machlyrza, co wyciōngoł tŏwary z hurtowni elektrycznych. Policyjōny pozornie przijzdrzeli sie jego działalności jak tyż spusobowi wkludzaniŏ inkszych firmōw w błōnd. Uzdali, iże tyn chop nojprzōd telefōnicznie wybaduje, kerŏ z hurtowni wydŏ tŏwŏr podle samego potwierdzyniŏ przelewu. Niyskorzij fałszowoł bankowe dokumynta, co je ôkazowoł pracownikōm firmōw i broł tŏwŏr.
Podle sebranych informacyji kryminalni wytypowali plac, kaj machlyrz może zaś sprōbować wychcieć tŏwŏr. Narychtowali tōż na terynie jednyj z hurtowni w Ôpolu zasadzkã. Podyjzdrzywany chop podjechoł tam citroenym z przełożōnymi, francuskimi tabulami registracyjnymi. Tam – doimyntnie udziwniōny – ôstoł ôd policyjōnōw chycōny. Pokŏzało sie, iże tyn chop to je 30-letni miyszkaniec Małopolski.
Szandarzi przeszukali jego pōmiyszkanie i miyjsce roboty. Ôdzyskali tajla wychcianego sprzyntu ôd hurtowników jak tyż zajōnli jego statek na kōnto prziszłych kŏr. 30-latek do tyj pory usłyszoł dwa ôbskarżynia swiōnzane z ôszustwami i używaniym fałesznych dokumyntōw. Tykajōm ône ino zdarzyń ze samego wojewōdzwa ôpolskigo, ale policyjōny z Kōmyndy Miastowyj Policyje w Ôpolu podyjzdrzywajōm, iże chop działoł na terynie pŏru wojewōdztw. Mōg ôn ôszydzić aji pŏrãdziesiōnt hurtowni na hned 100 000 złotych. Za take przestympstwa grozi mu kara nawet do 8 lŏt heresztu. Gyricht może rozsōndzić tyż ôdszkodwanie dlŏ pokrziwdzōnych.
Foto na wiyrchu: KMP Ôpole
szl_Latn szl_Latn szl_Latn szl_Latn szl_Latn bug_Latn